Sanger in sop oor polisieuniformMkhonzeni “Professor” Langa. Foto: mio.co.za ŉ Kwaito-sanger is dalk in die moeilikheid omdat hy oor die naweek in Durban by die Metro Music-toekennings in ŉ polisieuniform opgedaag het. Volgens die wet is dit ŉ misdryf vir enigiemand wat nie ŉ polisiebeampte is nie, om ŉ polisieuniform te dra. Spesiale toestemming is daarvoor nodig. Senior superintendent Eugene Msomi, woordvoerder van die eThekweni-metroplisie, sê hy twyfel of die sanger, Mkhonzeni “Professor” Langa, die nodige toestemming gekry het. Langa het twee toekennings tydens die spoggeleentheid gekry. Msomi sê die saak gaan beslis ondersoek word. As Langa skuldig bevind word kan hy ŉ swaar boete opgelê word of tot ses maande tronkstraf gevonnis word.